N á v r h 

Zákon

z .......... 2007,

ktorým sa mení a dopĺňa zákon č. 300/2005 Z. z. Trestný zákon v znení zákona č. 650/2005 Z. z. a zákona č. 692/2006 Z. z.

Národná rada Slovenskej republiky sa uzniesla na tomto zákone:

                                                               Čl. I 

Zákon č. 300/2005 Z. z. Trestný zákon v znení zákona č. 650/2005 Z. z. a zákona č. 692/2006 Z. z. sa mení a dopĺňa takto:

1.	V § 2 ods. 1 v prvej vete sa za slovo „činu“ vkladajú slová „a jej zánik“, za slovo „trest“ sa vkladajú slová „a jeho zánik“ a za slovo „ukladá“ sa vkladajú slová „a vykonáva“ a na konci sa pripája bodkočiarka a tieto slová „zahladenie odsúdenia sa posudzuje podľa zákona účinného v čase, keď sa o ňom rozhoduje.“ 

2.	V § 2 ods. 1  druhá veta znie „Podľa neskôr účinného zákona sa trestnosť činu a jej zánik posudzuje a trest sa ukladá a vykonáva a jeho zánik sa posudzuje len vtedy, ak je to pre páchateľa priaznivejšie“.  

3. V § 5 sa za slová „obzvlášť závažného zločinu“ vkladajú slová „alebo zločinu,   ktorým bola spôsobená smrť“.      

4. Za § 5 sa vkladá § 5a, ktorý znie:

„§ 5a

Podľa tohto zákona sa posudzuje trestnosť nedovolenej výroby omamných a psychotropných látok, jedov alebo prekurzorov, ich držanie a obchodovanie s nimi (§ 171 a 172), falšovania pozmeňovania a neoprávnenej výroby peňazí a cenných papierov (§ 270), uvádzania falšovaných, pozmenených a neoprávnene vyrobených peňazí a cenných papierov (§ 271), výroby a držby falšovateľského náčinia (§ 272), falšovania, pozmeňovania a nedovolenej výroby kolkových známok, poštových cenín, nálepiek a poštových pečiatok (§ 274), falšovania a pozmeňovania kontrolných technických opatrení na označenie tovaru (§ 275), založenia, zosnovania a podporovania teroristickej skupiny alebo jej člena (§ 297), nedovolená výroba a držanie jadrových materiálov, rádioaktívnych látok a vysokorizikových chemických látok (§ 298 a 299), úkladov proti Slovenskej republike (§ 312), teroru (§ 313 a 314), záškodníctva (§ 315 a 316),sabotáže (§ 317), vyzvedačstva (§ 318), útoku na orgán verejnej moci (§ 321), útoku na verejného činiteľa (§ 323), falšovania a pozmeňovania verejnej listiny, úradnej pečate, úradnej uzávery, úradného znaku a úradnej značky (§ 352), ohrozenia dôvernej skutočnosti a vyhradenej skutočnosti (§ 353), prevádzačstva (§ 355), nedovoleného prekročenia štátnej hranice (§ 357), ohrozenia mieru (§ 417), genocídia (§ 418), terorizmu a jeho podpory (§ 419), neľudskosti (§ 425), používania zakázaného bojového prostriedku a nedovoleného vedenia boja (§ 426), plienenia v priestore vojnových operácií (§ 427), zneužívania medzinárodne uznávaných označení a štátnych znakov (§ 428), vojnovej krutosti (§ 431), perzekúcie obyvateľstva (§ 432), vojnového bezprávia (§ 433) aj vtedy, ak taký trestný čin spáchal v cudzine cudzinec, ktorý nemá na území Slovenskej republiky trvalý pobyt.“

5. V § 8 sa doterajší text označuje ako odsek 1 a dopĺňa sa odsekom 2, ktorý znie:
„(2) Na okolnosť, ktorá podmieňuje použitie vyššej trestnej sadzby, sa neprihliadne, ak vzhľadom na význam chráneného záujmu, ktorý bol činom dotknutý, spôsob vykonania činu a jeho následky, okolnosti, za ktorých bol čin spáchaný, osobu páchateľa, mieru jeho zavinenia a jeho pohnútku spôsobuje iba  nepatrné zvýšenie závažnosti trestného činu. “.

6. V § 19 sa vypúšťa odsek 2 a súčasne sa zrušuje označenie odseku 1.

7. V § 27 ods. 1 sa slová „v súlade s dosiahnutým stavom poznania“ nahrádzajú slovami „na základe dosiahnutého stavu poznania“.

8. V § 28 odseky 2 a 3 znejú: 
„(2) Ustanovenie odseku 1 sa nepoužije, ak bol spáchaný trestný čin genocídia podľa § 418 alebo trestný čin neľudskosti podľa § 425 splnením nariadenia, príkazu, rozkazu alebo pokynu orgánu výkonnej moci alebo nadriadeného. 
(3) Ustanovenie odseku 1 sa nepoužije, ak bol spáchaný trestný čin vojnového bezprávia podľa § 433 na nariadenie, príkaz, rozkaz alebo pokyn orgánu výkonnej moci alebo nadriadeného, okrem prípadu ak osoba, ktorá plnila také nariadenie, príkaz, rozkaz alebo pokyn
a)  mala právnu povinnosť splniť také nariadenie, príkaz, rozkaz alebo pokyn 
b) vedela, že také nariadenie, príkaz, rozkaz alebo pokyn je neoprávnené a
c) obsah takého nariadenia, príkazu, rozkazu alebo pokynu nasvedčoval, že je neoprávnené.“

9. V § 30 ods.2 sa za slovo „terorizmu“ vkladajú slová „a jeho podpory“.

10.  § 33 sa dopĺňa písmenami e) a f), ktoré znejú:
„f) zhabanie určenej peňažnej čiastky,
g) zhabanie majetku.“.

11. V § 34 sa za odsek 5 vkladá nový odsek 6, ktorý znie:
„(6) Na okolnosť, ktorá je zákonným znakom trestného činu, vrátane okolnosti, ktorá podmieňuje použitie vyššej trestnej sadzby, nemožno prihliadnuť ako na poľahčujúcu okolnosť, priťažujúcu okolnosť, okolnosť, ktorá umožňuje uloženie trestu pod dolnú hranicu trestnej sadzby ustanovenej týmto zákonom, alebo ako na okolnosť, ktorá podmieňuje použitie vyššej trestnej sadzby, ak sa na okolnosť, ktorá podmieňuje použitie vyššej trestnej sadzby, prihliadlo ako na okolnosť, ktorá je zákonným znakom trestného činu, z iného dôvodu. Na okolnosť, ktorá podmieňuje použitie vyššej trestnej sadzby, sa prihliadne ako na priťažujúcu okolnosť, ak sa na ňu neprihliadne podľa § 8 ods.2. “.

Doterajšie odseky 6, 7 a 8 sa označujú ako odseky 7, 8 a 9.

12. V § 36 sa za slová „Poľahčujúcou okolnosťou je“ vkladá slovo „najmä“.

13. V § 37 sa zas slová „Priťažujúcou okolnosťou je“ vkladá slovo „najmä“. 

14.  § 38 znie:
„(1) Pri spáchaní zločinu, hoci páchateľ už bol v posledných desiatich rokoch pre zločin potrestaný, zvyšuje sa horná hranica zákonom ustanovenej trestnej sadzby o jednu tretinu. 
(2) Pri spáchaní obzvlášť závažného zločinu, hoci páchateľ už bol v posledných dvanástich rokoch pre zločin potrestaný, zvyšuje sa horná hranica zákonom ustanovenej trestnej sadzby o jednu polovicu.
(3) Pri spáchaní zločinu, hoci  páchateľ už bol v posledných dvanástich rokoch pre obzvlášť závažný zločin potrestaný, zvyšuje sa horná hranica zákonom ustanovenej trestnej sadzby o jednu polovicu.
(4) Pri spáchaní obzvlášť závažného zločinu, hoci páchateľ už bol pre obzvlášť závažný zločin v posledných pätnástich rokoch potrestaný, zvyšuje sa horná hranica zákonom ustanovenej trestnej sadzby o dve tretiny.
(5) Pri ukladaní trestu podľa odsekov 1 až 4 súd uloží trest v hornej polovici takto určenej trestnej sadzby odňatia slobody; základom pre zvýšenie trestnej sadzby je rozdiel medzi hornou a dolnou hranicou zákonom ustanovenej trestnej sadzby. Horná hranica trestnej sadzby nesmie ani po zvýšení podľa odsekov 1 až 4 prevyšovať dvadsaťpäť rokov. Zvýšenie hornej hranice trestnej sadzby sa nepoužije v prípadoch, keď v osobitnej časti zákona je ustanovený iba trest odňatia slobody na dvadsaťpäť rokov alebo doživotie. 
 	(6) Potrestaným podľa odsekov 1 až 4 je ten potrestaný, ktorému bol uložený nepodmienečný trest odňatia slobody.
(7) Lehoty podľa odsekov 1 až 4 začínajú plynúť od prepusteniu z výkonu trestu odňatia slobody alebo podmienečného prepustenia z výkonu trestu odňatia slobody. 

15. V § 39 ods. 2 písm. c) sa za slová  „v stave zmenšenej príčetnosti“ vkladajú slová „ktorú si, a to ani z nedbanlivosti neprivodil vplyvom návykovej látky“.      

16. V § 39 ods. 2 písm. e) sa za slová „podporovania teroristickej skupiny“ vkladajú slová „alebo jej člena“.

17. V § 39 ods. 3 písm. a) sa slová „podľa § 419 ods. 2 „ nahrádzajú slovami „a jeho podpory podľa § 419 ods. 3 a 4“. 

18. V § 39 odsek 4 sa slovo „tretinu“ nahrádza slovom „štvrtinu“. 

19.  V § 41 ods.1 v prvej vete sa za slová „trestných činov“ vkladá čiarka a slová „ktorých sa dopustil jedným alebo viacerými skutkami“ a v druhej vete sa slová „by bolo“ nahrádzajú slovom „je“.

20. § 41 odsek 2 znie: 
„(2) Ak súd odsudzuje páchateľa za ďalší čiastkový útok, ktorý tvorí súčasť pokračovacieho trestného činu, za ktorého iný čiastkový útok bol súdom prvého stupňa vyhlásený odsudzujúci rozsudok, ktorý už nadobudol právoplatnosť, zruší v rozsudku skorší výrok o vine o pokračovacom trestnom čine a trestných činoch spáchaných s ním v jednočinnom súbehu, celý výrok o treste, ako aj ďalšie výroky, ktoré majú v uvedenom výroku o vine svoj podklad. Súd pri viazanosti skutkovými zisteniami v zrušenom rozsudku znova rozhodne o vine za pokračovací trestný čin vrátane nového čiastkového útoku, prípadne za trestné činy spáchané s ním v jednočinnom súbehu, ako aj o spoločnom treste za pokračovací trestný čin, ktorý nesmie byť miernejší než trest uložený skorším rozsudkom. Súd prípadne rozhodne tiež o nadväzujúcich výrokoch, ktoré majú podklad vo výroku o vine. Ak je ukladaný trest za viac trestných činov, ustanovenia odseku 1, § 42 a § 43 sa použijú primerane. V rámci spoločného trestu súd uloží trest straty čestných titulov a vyznamenaní, trest straty vojenskej a inej hodnosti, trest prepadnutia majetku, peňažný trest, trest prepadnutia veci alebo trest zákazu činnosti, ak bol taký trest uložený už skorším rozsudkom, a ak tomu nebráni ustanovenie § 34 ods. 8.“.

21. V § 41 sa vypúšťa odsek 3.

22. V § 42 ods.2 sa slová „ods.7“ nahrádzajú slovami „ods.8.“

23. V § 45 ods. 1 sa za slová „doba strávená vo väzbe“ vkladajú slová „alebo zadržaní“.       

24. V § 47 ods.1 písm. b) sa slovo „nádej“ nahrádza slovami „dostatok rozumnej istoty“.

25. V § 47 ods.2 sa za slová „podľa § 188“ vkladajú slová „ods. 2, 3 alebo 4“, za slová „podľa § 208“ sa vkladajú slová „ods. 2,3 alebo 4“, za slová „teroristickej skupiny“ sa vkladajú slová „alebo jej člena“ a za slovo „terorizmu“ sa vkladajú slová „a jeho podpory“.

26. V § 50 ods. 6 sa  na konci pripájajú slová „spáchaný v skúšobnej dobe.“.

27. V § 52 ods. 3 sa na konci pripájajú slová „spáchaný v skúšobnej dobe.“.

28.  § 58 ods. 2 znie: 
„(2) Trest prepadnutia majetku súd uloží bez splnenia podmienok uvedených v odseku 1, ak odsudzuje páchateľa za spáchanie trestného činu nedovolenej výroby omamných a psychotropných látok, jedov alebo prekurzorov, ich držanie a obchodovanie s nimi podľa § 172 ods. 2, 3 alebo 4, alebo § 173, trestného činu obchodovania s ľuďmi podľa § 179, trestného činu obchodovania s deťmi podľa § 180 ods. 2 alebo 3 alebo § 181, trestného činu vydierania podľa § 189 ods. 2, písm. c), trestného činu sexuálneho zneužívania podľa § 201 alebo § 202, trestného činu podielnictva podľa § 231 ods. 2, 3 alebo 4 alebo § 232 ods. 3 alebo 4, trestného činu legalizácie príjmu z trestnej činnosti podľa § 233 alebo 234, trestného činu falšovania, pozmeňovania a neoprávnenej výroby peňazí podľa § 271 ods. 1, trestného činu výroby a držby falšovateľského náčinia podľa § 272 ods. 2, trestného činu založenia, zosnovania a podporovania zločineckej skupiny podľa § 296, trestného činu založenia, zosnovania a podporovania teroristickej skupiny alebo jej člena podľa § 297, trestného činu teroru podľa § 313 alebo 314, trestného činu  prijímania úplatku podľa § 328 ods. 2 alebo 3 alebo § 329 ods. 2 alebo 3, trestného činu falšovania pozmeňovania verejnej listiny, úradnej pečate, úradnej uzávery, úradného znaku a úradnej značky podľa § 352 ods. 6, písm. b), trestného činu prevádzačstva podľa §  355 alebo § 356, trestného činu kupliarstva podľa § 367 ods. 3, trestného činu výroby detskej pornografie podľa § 368, trestného činu rozširovania detskej pornografie podľa § 369, trestného činu ohrozovania mravnosti podľa § 372 ods. 2 alebo 3 alebo trestného činu terorizmu a jeho podpory podľa § 419 a páchateľ nadobudol majetok alebo jeho časť z príjmov pochádzajúcich z trestnej činnosti.“.

29. V  § 59 ods. 1 sa za prvú vetu vkladá nová druhá veta: „Rozsah majetku pri ukladaní trestu prepadnutia majetku súd určí primerane okolnostiam, za ktorých bol trestný čin spáchaný, a pri treste prepadnutia majetku podľa § 58 ods.2 aj výške majetku a príjmov pochádzajúcich z trestnej činnosti.“.

30. V § 60 ods.4 sa slová „z trestného činu“ nahrádzajú čiarkou a slovami „alebo veci pochádzajúce z trestnej činnosti“.

31. V § 66 ods.1 písm. a)  sa za slovo „prečin“ vkladajú slová „alebo zločin“.

32. V § 66 ods.1 písm. b) sa za slová „osobu odsúdenú za“ vkladajú slová „obzvlášť závažný zločin“.

33. V § 67 ods. 1 sa slová „za obzvlášť závažný zločin“ nahrádzajú slovami „na trest odňatia slobody na dvadsaťpäť rokov podľa § 47 ods. 2“. 

34. V § 67 ods. 3 sa slová „alebo osoba odsúdená na tento trest podľa § 47 ods. 2“ vypúšťajú.

35. V § 68 ods. 4 sa slovo „odsúdenia“ nahrádza slovom „prepustenia“.

36. V § 73 sa odsek 2  dopĺňa písmeno d), ktoré znie:
„d) v súvislosti s patologickým hráčstvom.“.

37. V § 83 sa za písmeno a) vkladá nové písmeno b), ktoré znie: 
„b) patrí osobe, ktorá vedela, že vec pochádza z trestnej činnosti,“.

   Doterajšie písmená b) až e) sa označujú ako c) až f). 

38.  Za § 83 sa vkladajú § 83a a 83b, ktoré vrátane nadpisov znejú:

„§ 83a
Zhabanie určenej peňažnej čiastky

(1)	Zhabanie určenej peňažnej čiastky uloží súd právnickej osobe, ak bol spáchaný  trestný čin alebo došlo k účasti na trestnom čine návodom alebo pomocou na jeho spáchanie,  v súvislosti s:
a)	výkonom oprávnenia zastupovať túto právnickú osobu,
b)	výkonom oprávnenia prijímať rozhodnutia v mene tejto právnickej osoby,
c)	výkonom oprávnenia vykonávať kontrolu v rámci tejto právnickej osoby, alebo
d)	zanedbaním dohľadu alebo náležitej starostlivosti v tejto právnickej osobe.
(2)  Zhabanie určenej peňažnej čiastky uvedenej v odseku 1 môže súd uložiť od 1 000 000 Sk  do 500 000 000 Sk. Pri určení výšky zhabania určenej čiastky súd prihliadne na závažnosť spáchaného trestného činu, rozsah činu, získaný prospech, spôsobenú škodu, okolnosti spáchania trestného činu a následky pre právnickú osobu.
(3) Ochranné opatrenie podľa odseku 1 nemožno uložiť orgánom verejnej moci Slovenskej republiky alebo cudzieho štátu pri výkone štátnej moci a medzinárodným organizáciám verejného práva.
(4) Ochranné opatrenie v odseku 1 nemožno uložiť popri ochrannom opatrení podľa § 83b.
(5) V prípade zlúčenia, splynutia alebo rozdelenia právnickej osoby uloží súd ochranné opatrenie podľa odseku 1 právnemu nástupcovi zaniknutej právnickej osoby.

§ 83 b
Zhabanie majetku

(1)  Zhabanie majetku súd môže uložiť právnickej osobe, ak bol spáchaný trestný čin uvedený v § 58 ods. 2 v súvislosti s:
a)    výkonom oprávnenia zastupovať túto právnickú osobu,
b)   výkonom oprávnenia prijímať rozhodnutia v mene tejto právnickej osoby,
c)   výkonom oprávnenia vykonávať kontrolu v rámci tejto právnickej osoby, alebo
d)   zanedbaním dohľadu alebo náležitej starostlivosti  v tejto právnickej osobe.
	(2) Zhabanie majetku postihuje celý majetok právnickej osoby alebo tú jeho časť, ktorú súd určí. Vlastníkom zhabaného majetku sa stáva štát, ak súd nerozhodne inak na základe vyhlásenej medzinárodnej zmluvy, ktorou je Slovenská republika viazaná.
	(3) Súd pri ukladaní zhabania majetku podľa odseku 1 ako aj pri určení časti majetku podľa odseku 2 prihliada na výšku a povahu získaného prospechu zo spáchaného trestného činu, na predchádzajúce dodržiavanie všeobecne záväzných právnych predpisov a vnútorných organizačných predpisov, prijatie potrebných opatrení na predchádzanie spáchaniu alebo opakovaniu spáchaného trestného činu a na ďalšie okolnosti podľa § 83a ods.2 druhá veta.  
(4)  Ochranné opatrenie podľa odseku 1 nemožno uložiť orgánom verejnej moci Slovenskej republiky alebo cudzieho štátu pri výkone štátnej moci a medzinárodným organizáciám  verejného práva
(5) Ochranné opatrenie v odseku 1 nemožno uložiť popri ochrannom opatrení podľa § 83a.
(6) V prípade zlúčenia, splynutia alebo rozdelenia právnickej osoby uloží súd ochranné opatrenie podľa odseku 1 právnemu nástupcovi zaniknutej právnickej osoby.“.

39. V § 85 sa za slová „šírenia nebezpečnej ľudskej nákazlivej choroby podľa § 163“ vkladajú slová „a § 164,“, za slová „ohrozovania zdravia závadnými potravinami a inými predmetmi podľa § 168“ sa vkladajú slová „a 169,“,  za slová „všeobecného ohrozenia podľa § 284“ vkladajú slová „a § 285,“, za slová „poškodzovania a ohrozovania prevádzky všeobecne prospešného zariadenia podľa § 286“ sa vkladajú slová „a § 288,“ za slová  „ohrozenia a poškodenia životného prostredia podľa § 300, § 301“ vkladajú slová „šírenia nákazlivej choroby zvierat a rastlín podľa § 307 a § 308,“ a za slovo terorizmu sa vkladajú slová „a jeho podpory“.

40. V § 86 písm. c) sa slová „od dokonania trestného činu“ nahrádzajú slovami „odo dňa splatnosti mzdy, platu, inej odmeny za prácu, náhrady mzdy, odstupného, na ktorých vyplatenie má zamestnanec nárok,“.

41. V § 86 sa za písmeno c) vkladá nové písmeno d), ktoré znie:
„d) zneužitia účasti na hospodárskej súťaži podľa § 250, ak páchateľ svojim konaním umožnil podnikateľovi alebo inej právnickej osobe splniť podmienky pre neuloženie alebo zníženie pokuty podľa zákona upravujúceho ochranu hospodárskej súťaže,“.

Doterajšie písmená d) až f) sa označujú ako e) až g).

42. V § 86 písm. e) sa za slovo „dodatočne“ vkladajú slová „odvedené alebo“ a za slová „vyšetrovania“ sa vkladajú slová „alebo skráteného vyšetrovania“.

43. V § 86 písm. g) sa vypúšťa slovo „§ 334“.

44. V § 87 ods. 2 sa za písmenom c) vkladá nové písmeno d), ktoré znie:
„d) doba, po ktorú osoba, na ktorej bol spáchaný trestný čin sexuálneho zneužívania podľa § 202 alebo kupliarstva podľa § 367 ods.1 alebo 2, nedovŕšila osemnásty rok svojho veku,“

Doterajšie písmená d) a e) sa označujú ako písmená e) a f).

45.  V § 92 odsek  1 písmená a) a b) znejú: 
„a) dvadsať rokov, ak ide o odsúdenie na trest odňatia slobody prevyšujúci pätnásť rokov,
b) pätnásť rokov, ak ide o odsúdenie na trest odňatia slobody prevyšujúci desať rokov,“.

Doterajšie písmená a) až c) sa označujú ako c) až e).

46.  § 92 sa dopĺňa odsekom 6, ktorý znie:
„(6) Odsúdenie na trest odňatia slobody na doživotie sa nezahladí, aj keď odsúdený bol z výkonu tohto trestu podmienečne prepustený a v skúšobnej dobe sa osvedčil.“.

47. V § 102 sa vypúšťa odsek 2. Súčasne sa zrušuje označenie odseku 1. 

48. V § 120 ods. 1 písm. b) sa slová „trestných činoch“ nahrádzajú slovom „trestoch“.

49. V § 122 ods. 2 písm. b) sa na konci pripája čiarka a slová „ktoré mohli zmyslami vnímať tento čin.“.  

50. V § 122 ods.10 sa vypúšťa bodkočiarka a slová „to neplatí vo vzťahu k čiastkovým útokom spáchaným mimo územia Slovenskej republiky“.

51. V § 122 ods. 13 v tretej vete sa za slová „kým je“ vkladajú slová „doručený trestný rozkaz, proti ktorému nebol podaný odpor alebo do doby, kým je“.

52. V § 124 sa vypúšťa odsek 2. Doterajší odsek 3 sa označuje ako odsek 2.

53. V § 125 ods. 1 sa slová „desaťnásobok takej sumy“ nahrádzajú slovami „80 000 Sk“, slová „stonásobok takej sumy“ sa nahrádzajú slovami „800 000 Sk“, slová „päťstonásobok takej sumy“ sa nahrádzajú slovami „4 000 000 Sk“.

54. V § 125 ods. 2 sa slová „v osobitnej časti vyžaduje v základnej skutkovej podstate“ nahrádzajú slovami „v štvrtej a piatej hlave osobitnej časti s výnimkou ustanovenia § 246 a 247 vyžaduje“. 

55. V § 127 ods.1 sa vypúšťa čiarka  a slová „ak nenadobudla plnoletosť už skôr.

56. V § 128 ods. 3 písmeno b) znie:
„b) príslušník Policajného zboru, Železničnej polície, Zboru väzenskej a justičnej stráže, Národného bezpečnostného úradu, Slovenskej informačnej služby a colník,“.

57. V § 128 ods. 3  sa vypúšťa písmeno c).

Doterajšie písmeno d) sa označuje ako písmeno c). 

58. V § 128 ods.  4 sa na konci pripája bodkočiarka a tieto slová: „to neplatí, ak ide o trestný čin násilia voči nadriadenému podľa § 399.“.

59. V § 129 ods. 6 sa za slová „v poskytnutí“ vkladajú slová „finančných alebo iných“.
 
60. V § 130 odseky 3 a 4 znejú:
„(3) Zverenou vecou sa na účel tohto zákona rozumie vec vo vlastníctve inej osoby, ktorú má páchateľ na základe zmluvy alebo z dôvodov plnenia určitých úloh na základe rozhodnutia vlastníka v oprávnenom užívaní alebo v držbe so záväzkom použiť ju len na dohodnutý alebo rozhodnutím vlastníka určený účel alebo za dohodnutých alebo vlastníkom určených podmienok ju vlastníkovi vrátiť.
(4) Zmocnením sa veci sa na účel tohto zákona rozumie odňatie veci z moci vlastníka alebo inej osoby.“.

61. V § 130 sa za odsek 4 vkladá nový odsek 5, ktorý znie: 
„(5) Prisvojením veci sa na účel tohto zákona rozumie uskutočnenie úmyslu mať v moci vec vo vlastníctve iného ako vlastnú vec bez súhlasu vlastníka veci alebo inej osoby.“. 

Doterajšie odseky 5 a 6 sa označujú ako odseky 6 a 7.   

62. V § 131 ods.3 sa slová „na ktoré nie je právny nárok“ nahrádzajú slovami „ktoré je neoprávnené alebo nenáležité“.

63. V § 132 ods.1 sa na konci pripája bodkočiarka a tieto slová: „ak ide o prostitúciu vykonávanú na dieťati alebo dieťaťom, uspokojovanie sexuálnych potrieb iného zahŕňa aj iné sexuálne praktiky s dieťaťom, obnaženie pohlavných orgánov dieťaťa prevažne určené na sexuálny účel alebo ohanbia dieťaťa, ktoré sa predvádza spôsobom smerujúcim k fyzickému alebo psychickému uspokojenie, a za odmenu sa považuje aj iné plnenie poskytnuté v súvislosti s uspokojovaním sexuálnych potrieb, sľub odmeny alebo takého iného plnenia dieťaťu alebo inej osobe, alebo také využitie závislosti, odkázanosti, neskúsenosti, osamelosti, stavu núdze, exhibicionizmu alebo pohlavnej žiadostivosti dieťaťa, v ktorého dôsledku sa prostitúcia bezprostredne sprístupní iným osobám bez odmeny.“
 
64. V § 132 odsek 3 znie: 
„(3) Detskou pornografiou sa na účely tohto zákona rozumie zobrazenie skutočného, predstieraného alebo počítačom vytvorenej podoby sexuálneho správania ako je súlož, iný spôsob pohlavného styku alebo iný obdobný sexuálny styk alebo praktiky s dieťaťom alebo so zobrazením počítačom vytvorenej podoby dieťaťa alebo zobrazenie pohlavných orgánov dieťaťa alebo pohlavných orgánov počítačom vytvorenej podoby dieťaťa prevažne určené na sexuálny účel, alebo ohanbia dieťaťa alebo ohanbia počítačom vytvorenej podoby dieťaťa, ktoré sa predvádza spôsobom smerujúcim k fyzickému alebo psychickému uspokojeniu. Za dieťa sa na účely pojmu detská pornografia považuje aj osoba staršia ako 18 rokov, ak sa svojimi telesnými znakmi podobá dieťaťu.“.   

65. V § 137 sa vypúšťa odsek 3.

66. V § 138 písm. a) sa vypúšťajú slová „okrem trestných činov úkladnej vraždy podľa § 144, vraždy podľa § 145, zabitia podľa § 147 a § 148, usmrtenia podľa  § 149, ublíženia na zdraví podľa § 155, 156 a § 157,“.

67. § 139 sa dopĺňa odsekom 3, ktorý znie: 
„(3) Ustanovenie odseku 1 písmeno c) sa nepoužije, ak je trestný čin spáchaný z nedbanlivosti.“

68.  § 140 sa za písmenom c) vkladajú nové písmená d) a e), ktoré znejú:
„d) v úmysle verejne podnecovať k násiliu alebo nenávisti voči skupine osôb alebo jednotlivcovi určiteľným podľa rasy, farby pleti, pôvodu rodu, národa, národnosti, etnickej skupiny alebo náboženstva, ak je zámienkou pre predchádzajúce kritériá určiteľnosti,
e) v úmysle spáchať trestný čin terorizmu a jeho podpory podľa § 419,“.

Doterajšie písmená d) a e) sa označujú ako písmená f) a g).

69. V § 156 sa za odsek 2 vkladá nový odsek 3, ktorý znie:
„Odňatím slobody na jeden rok až päť rokov sa páchateľ potrestá, ak činom uvedeným v odseku 1 spôsobí ťažkú ujmu na zdraví.“.

Doterajší odsek 2 sa označuje ako odsek 3.

70. V § 156 ods.4 sa slová „dva roky až päť“ nahrádzajú slovami „tri roky až osem“.

71. § 157 sa dopĺňa odsekmi 3 a 4, ktoré znejú:
„(3) Kto z nedbanlivosti spôsobí ťažkú ujmu na zdraví viacerých osôb preto, že hrubo porušil predpisy o bezpečnosti práce alebo dopravy alebo hygienické predpisy, potrestá sa odňatím slobody na dva roky až osem rokov.
(4) Kto v súvislosti so svojím zamestnaním, povolaním, postavením alebo funkciou alebo ako vodič dopravného prostriedku spôsobí v stave vylučujúcom spôsobilosť vykonávať takú činnosť, ktorý si privodil vplyvom návykovej látky, inému z nedbanlivosti ťažkú ujmu na zdraví potrestá sa odňatím slobody na tri roky až desať rokov.“.

72. V § 158 sa slová  „jeden rok“ nahrádzajú slovami „dva roky“.

73. V § 179 odsek 2 znie:
„(2) Rovnako ako v odseku 1 sa potrestá, kto 
a)	zláka, prepraví, prechováva, odovzdá, ponúkne, dodá, príjme alebo prevezme osobu mladšiu ako osemnásť rokov, hoci aj s jej súhlasom, na účel prostitúcie alebo inej formy sexuálneho vykorisťovania, či zneužívania, vrátane pornografie alebo detskej pornografie, nútenej práce či nútenej služby, otroctva alebo praktík podobných otroctvu, nevoľníctva, odoberania orgánov, tkanív či bunky alebo iných foriem vykorisťovania, alebo
b)	za účelom umožnenia činu uvedeného v odseku 1 alebo v písmene a) vyrobí, zadováži alebo poskytne falošný cestovný doklad alebo falošný doklad totožnosti alebo zadrží, odoberie, ukryje poškodí alebo zničí cestovný doklad alebo doklad totožnosti inej osoby.“.
 
74. V § 180 ods.1 sa za slovo „adopcie“ vkladajú slová „alebo kto ako sprostredkovateľ v rozpore s predpismi medzinárodného práva upravujúcimi osvojenie detí podvodne získa súhlas s adopciou“.

75. V § 199 ods.1 sa slovo „ženu“ nahrádza slovom „iného“ a slovo „jej“ sa nahrádza slovom „iného“.

76. V § 199 ods.2 písm. d) sa vypúšťajú slová „na žene“.

77. V § 201 ods.1 sa za slová „sexuálne zneužije“ vkladajú slová „alebo kto za takým účelom navrhuje takej osobe osobné stretnutie a pokúsi sa o také stretnutie“. 

78. V § 202 ods.1 sa vkladajú nové písmená a) a b), ktoré znejú:
„a) ak taký čin spácha násilím, nátlakom alebo hrozbou,
b) ak takou osobou je osoba fyzicky alebo psychicky nedostatočne vyvinutá, postihnutá duševnou poruchou, zdravotne postihnutá, odkázaná, závislá, osamelá alebo v stave alebo inak obmedzujúcom schopnosť alebo možnosť dať slobodný súhlas na vlastné sexuálne správanie, alebo“.

Doterajšie písmená a) a b) sa označujú ako písmená  c) a d).

79. V § 202 ods.2 sa za slovami „osemnásť rokov“ vypúšťa čiarka a slová „ktorá bola k takému konaniu donútená z poslušnosti, nátlakom alebo hrozbou“ sa nahrádzajú písmenami a) až c), ktoré znejú: 
„a) závažnejším spôsobom konania,
 b) najmenej s dvoma osobami, alebo 
 c) ako člen nebezpečného zoskupenia.“. 

80.  § 208 znie:

„§ 208
Týranie blízkej osoby a zverenej osoby

(1) Kto týra blízku osobu alebo osobu, ktorá je v jeho starostlivosti alebo výchove, spôsobujúc jej fyzické utrpenie alebo psychické utrpenie ponižovaním, pohŕdavým zaobchádzaním, neustálym sledovaním, vyhrážaním, vyvolávaním strachu alebo stresu, násilnou izoláciou, citovým vydieraním alebo iným správaním, ktoré ohrozuje fyzické alebo psychické zdravie alebo obmedzuje jej bezpečnosť, potrestá sa odňatím slobody na dva roky až šesť rokov.
(2) Kto týra blízku osobu alebo osobu, ktorá je v jeho starostlivosti alebo výchove, spôsobujúc jej fyzické utrpenie alebo psychické utrpenie
a)	bitím, kopaním, údermi, spôsobením rán a popálenín rôzneho druhu,
b)	bezdôvodným odopieraním stravy, oddychu alebo spánku alebo odopieraním nevyhnutnej osobnej starostlivosti, ošatenia, hygieny, zdravotnej starostlivosti, bývania, výchovy alebo vzdelania,
c)	nútením k žobrote alebo opakovanému vykonávaniu činnosti vyžadujúcej jej fyzickú záťaž alebo psychickú záťaž neprimeranú jej veku alebo zdravotnému stavu alebo spôsobilú poškodiť jej zdravie,
d)	vystavovaním vplyvu látok spôsobilých poškodiť jej zdravie, alebo
e)	bezdôvodným obmedzovaním v prístupe k majetku, ktorý má právo užívať, potrestá sa odňatím slobody na štyri roky až desať rokov.
(3) Odňatím slobody na osem rokov až pätnásť rokov sa páchateľ potrestá, ak spácha čin uvedený v odseku 1 alebo 2
a)	a spôsobí ním ťažkú ujmu na zdraví alebo smrť,
b)	z osobitného motívu,
c)	hoci bol v prechádzajúcich dvadsiatich štyroch mesiacoch odsúdený alebo z výkonu alebo z výkonu trestu odňatia slobody za taký čin prepustený, alebo
d)	závažnejším spôsobom konania.
(4) Odňatím slobody na dvanásť rokov až dvadsaťpäť rokov alebo trestom odňatia slobody na doživotie sa páchateľ potrestá, ak spácha čin uvedený v odseku 1 alebo 2 a spôsobí ním ťažkú ujmu na zdraví viacerým osobám alebo smrť viacerých osôb.“

81. V § 211 ods.2 sa na konci pripája čiarka a tieto slová: „alebo kto na sexuálny účel vystaví takú osobu bezprostrednému sledovaniu sexuálneho zneužívania podľa § 201 alebo 202 alebo inej sexuálnej činnosti.“.

82.  § 212 vrátane nadpisu znie:
                                    
„§ 212
Krádež
         
 (1) Kto si prisvojí cudziu vec tým, že sa jej zmocní a
a)	spôsobí tak malú škodu, 
b)	čin spácha vlámaním,
c)	bezprostredne po čine sa pokúsi uchovať si vec násilím alebo hrozbou bezprostredného násilia,
d)	čin spácha na veci, ktorú má iný na sebe alebo pri sebe,
e)	takou vecou je vec z úrody z pozemku, ktorý patrí do poľnohospodárskeho pôdneho fondu, alebo drevo z lesného pozemku, alebo ryba z rybníka s intenzívnym chovom,
f)	čin spácha na veci, ktorej odber podlieha spoplatneniu na základe osobitného predpisu, 
g)	bol za taký čin v predchádzajúcich dvanástich mesiacoch odsúdený, alebo
h)	bol za obdobný čin v predchádzajúcich dvanástich mesiacoch postihnutý, potrestá sa odňatím slobody až na dva roky.
(2) Odňatím slobody na jeden rok až päť rokov sa páchateľ potrestá, ak spácha čin uvedený v odseku 1
a)	a spôsobí ním väčšiu škodu,
b)	hoci bol za taký čin v predchádzajúcich dvadsiatich štyroch mesiacoch potrestaný alebo prepustený z výkonu trestu odňatia slobody, alebo
c)	z osobitného motívu.
	(3) Odňatím slobody na tri roky až desať rokov sa páchateľ potrestá, ak spácha čin uvedený v odseku 1
a) a spôsobí ním značnú škodu,
b) závažnejším spôsobom konania,
c) na mieste požívajúcom pietu alebo všeobecnú úctu alebo na mieste konania verejného zhromaždenia alebo obradu,
d) na veci, ktorá požíva ochranu podľa osobitného predpisu, alebo
e) tým, že taký čin zorganizuje.
	(4) Odňatím slobody na osem rokov až pätnásť rokov sa páchateľ potrestá, ak spácha čin uvedený v odseku 1
a) a spôsobí ním škodu veľkého rozsahu,
b) ako člen nebezpečného zoskupenia, alebo
c) za krízovej situácie.“.

83. Za § 220 sa vkladá § 220a, ktorý znie:

„§ 220a
Výroba a držba náradia na krádeže motorových vozidiel

(1) Kto neoprávnene vyrobí, sebe alebo inému zadováži alebo prechováva prostriedok, náradie, iný predmet, alebo počítačový program prispôsobený a určený na prekonanie uzamykacích mechanizmov motorového vozidla alebo na prekonanie elektronického zabezpečenia motorového vozidla, potrestá sa odňatím slobody na šesť mesiacov až tri roky.
(2) Odňatím slobody na dva roky až osem rokov sa páchateľ potrestá, ak spácha čin uvedený v odseku 1 a už bol za taký čin odsúdený.
(3) Odňatím slobody na päť rokov až dvanásť rokov sa páchateľ potrestá, ak spácha čin uvedený v odseku 1 závažnejším spôsobom konania alebo ako člen nebezpečného zoskupenia.“ 

84.  V § 228 odsek 1 znie: 
„(1) Kto ako podnikateľ, štatutárny orgán alebo prokurista podnikateľa alebo inej právnickej osoby alebo osoba oprávnená konať v mene podnikateľa alebo inej právnickej osoby, čo aj z nedbanlivosti, 
a)	bez zodpovedajúceho finančného krytia investuje do stratového obchodu, 
b)	príjme alebo poskytne z hľadiska majetkových možností právnickej osoby nevýhodný úver, 
c)	na škodu veriteľa právnickej osoby zničí, poškodí, daruje, zatají alebo inak odstráni čo aj len sčasti majetok tejto právnickej osoby,
d)	väčšiu časť príjmu z podnikania právnickej osoby použije na vlastnú osobnú spotrebu, 
e)	príjem z podnikania právnickej osoby vloží čo aj len sčasti do lotérií, hier alebo stávok, 
f)	použije poskytnutý úver  v rozpore s jeho účelom, alebo
g)	vykoná nad rámec obvyklého podnikateľského rizika obchod alebo operáciu, ktoré nesúvisia s jeho obvyklou podnikateľskou činnosťou alebo také konanie umožní, a tým fyzickej osobe, ktorá je podnikateľom, alebo právnickej osobe spôsobí alebo umožní spôsobiť úpadok  a tak vo väčšom rozsahu zmarí alebo umožní zmariť uspokojenie jej veriteľa, potrestá sa odňatím slobody až na tri roky.“. 

85. V § 228 ods.2 sa slovo „e)“ nahrádza slovom „g)“.

86. V § 228 ods. 3 sa za slovo „spôsobí“ vkladajú slová „alebo umožní fyzickej osobe, ktorá je podnikateľom, alebo právnickej osobe spôsobiť“.

87. V § 228 ods. 4  písm. a) sa za slovo „spôsobí“ vkladajú slová „alebo umožní fyzickej osobe, ktorá je podnikateľom , alebo právnickej osobe spôsobiť“.

88. V § 228 ods. 4  písm. b) sa za slovo „spôsobí“ vkladajú slová „alebo umožní fyzickej osobe, ktorá je podnikateľom , alebo právnickej osobe spôsobiť“.

89.  § 233 odsek 1 znie: 
„(1) Kto príjem alebo iný majetok pochádzajúci z trestnej činnosti, spáchanej čo aj v cudzine, nadobudne, prechováva alebo užíva, alebo kto taký príjem alebo majetok v úmysle zatajiť taký príjem alebo vec, ich skutočnú povahu, miesto, kde sa nachádzajú, pôvod, nakladanie s nimi alebo ich pohyb, zakryť ich pôvod v trestnom čine, ich určenie či použitie na spáchanie trestného činu, zmariť ich zaistenie na účely trestného konania alebo ich prepadnutie alebo zhabanie alebo v úmysle poskytnúť pomoc inej osobe, ktorá spáchala alebo bola účastníkom trestnej činnosti, z ktorej pochádza taký príjem alebo iný majetok, za účelom vyhnutia sa právnym následkom trestnej činnosti
a)	prevedie na seba alebo iného, požičia, vypožičia, prevedie v banke alebo v pobočke zahraničnej banky, dovezie, prevezie, privezie, premiestni, prenajme alebo inak sebe alebo inému zadováži, alebo
b)	drží, uschováva, ukrýva, užíva, spotrebuje, zničí, zmení, premení, zamení alebo poškodí, 
potrestá sa odňatím slobody na dva roky až šesť rokov.“.

90.  V § 247 odseky 1 a 2 znejú : 
„(1) Kto 
a)	v úmysle spôsobiť inému škodu alebo inú ujmu alebo zadovážiť sebe alebo inému neoprávnený prospech získa porušením bezpečnostného opatrenia neoprávnený prístup do počítačového systému k inému nosiču informácií alebo jeho časti,
b)	neoprávnene použije takéto informácie po získaní takého prístupu,
c)	po získaní takého prístupu vykoná zásah do technického alebo programového vybavenia počítača,
d)	neoprávnene zničí, poškodí, vymaže, pozmení, zadrží, znesprístupní alebo zníži kvalitu takých informácií a spôsobí tak väčšiu škodu, 
e)	vkladaním, prenášaním, poškodením, vymazaním, znížením kvality, pozmenením, zadržaním, znesprístupnením alebo potlačením počítačových dát   bráni, preruší alebo inak marí funkčnosť počítačového systému, 
f)	neoprávnene vytvára neautentické dáta v úmysle uviesť do omylu iného v otázke ich autentickosti alebo umožniť ich použitie na právne úkony s využitím alebo uvedením do takého omylu, alebo 
g)	neoprávnene sleduje prostredníctvom technických prostriedkov neverejný prenos počítačových dát do počítačového systému, z neho alebo v rámci počítačového systému,
potrestá sa odňatím slobody na šesť mesiacov až 3 roky.        
(2) Rovnako ako v odseku 1 sa potrestá, kto 
a)	vyrobí, predá, zaobstará, dovezie, vyvezie, uvedie do obehu, sprístupní alebo prechováva počítačový program a iné zariadenia alebo počítačové heslo, prístupový kód alebo podobné údaje umožňujúce prístup do celého počítačového systému alebo do jeho časti v úmysle použiť takúto vec na spáchanie činu uvedeného v odseku 1, alebo
b)	v úmysle zadovážiť sebe alebo inému neoprávnený prospech neoprávnene vloží, pozmení, vymaže počítačové údaje alebo zamedzí prístupu k nim alebo inak marí funkčnosť počítačového systému a tým spôsobí inému škodu alebo inú ujmu.“.

91.  § 250 vrátane nadpisu znie:
 
„§ 250
Zneužitie účasti na hospodárskej súťaži

(1) Kto ako podnikateľ, štatutárny orgán alebo prokurista podnikateľa alebo inej právnickej osoby alebo osoba oprávnená konať v mene podnikateľa alebo inej právnickej osoby umožní zneužiť účasť na hospodárskej súťaži podnikateľovi alebo inej právnickej osobe tým, že podnikateľ alebo iná právnická osoba
a)	nekalou súťažou v hospodárskej súťaži poškodí dobrú povesť iného podnikateľa alebo inej právnickej osoby , alebo
b)	konaním, ktoré je v rozpore so zákonom upravujúcim ochranu hospodárskej súťaže, spôsobí inému podnikateľovi alebo inej právnickej osobe značnú škodu alebo ohrozí chod jeho podniku, 
potrestá sa odňatím slobody až na tri roky.
(2) Odňatím slobody na dva roky až šesť rokov sa páchateľ potrestá, ak spácha čin uvedený v odseku 1
a)	a tým podnikateľovi alebo inej právnickej osobe umožní spôsobiť škodu veľkého rozsahu,
b)	a tým podnikateľovi alebo inej právnickej osobe umožní spôsobiť úpadok podniku iného podnikateľa,
c)	z osobného motívu, alebo
d)	závažnejším spôsobom konania.“.

92. V § 261 odseky 1 až 2 znejú: 
„(1) Kto použije alebo predloží falšovaný, nesprávny alebo neúplný výkaz, vyhlásenie alebo doklad alebo neposkytne povinné údaje, alebo také konanie umožní, alebo pripraví alebo zadováži  taký výkaz, vyhlásenie alebo doklad, a tým  
a)	a) pri výdavkoch  zo všeobecného rozpočtu Európskych spoločenstiev, z rozpočtu spravovaného Európskymi spoločenstvami alebo v zastúpení Európskych spoločenstiev umožní prisvojenie alebo neoprávnené zadržanie prostriedkov z uvedeného rozpočtu, alebo
b)	pri príjmoch do  všeobecného rozpočtu Európskych spoločenstiev, z rozpočtu spravovaného Európskymi spoločenstvami alebo v zastúpení Európskych spoločenstiev umožní neoprávnené zníženie zdrojov uvedeného rozpočtu,  potrestá sa odňatím slobody na dva  až  šesť  rokov.
(2) Rovnako ako v odseku 1 sa potrestá, kto použije alebo umožní použiť 
a)	prostriedky uvedené v odseku 1 na iný účel ako boli pôvodne určené, alebo
b)	oprávnene získaný prospech spôsobom, ktorý umožní neoprávnené zníženie zdrojov rozpočtu uvedeného v odseku 1.“.

Doterajšie odseky  2 až 4 sa označujú ako odseky 3 až 5.

93. V § 261 ods. 3 sa slová „ jeden rok až päť rokov“ nahrádzajú slovami „tri až osem rokov“.

94. V § 261 ods. 4 sa slová „ tri až osem rokov“ nahrádzajú slovami „sedem až dvanásť rokov“.

95. V § 261 ods. 5 sa slová „sedem rokov až dvanásť rokov“ nahrádzajú slovami „dvanásť až dvadsať rokov“. 

96. V § 262 ods.1 sa za slovo „Kto“ vkladá čiarka a slová „čo aj z nedbanlivosti, v súvislosti s prevádzkou podniku“, za slovo „povinnosť“ sa vkladajú slová „dohľadu alebo náležitej starostlivosti“ sa vkladajú slová „ za slovo „riadených“ sa vkladajú slová „alebo kontrolovaných“ a slová „ods.1“ sa nahrádzajú „ním riadenou alebo kontrolovanou osobou“.

97. V § 262 ods.2 sa za slovo „spôsobí“ vkladajú slová „alebo umožní ním riadenej alebo kontrolovanej osobe spôsobiť“.

98. V § 262 ods.3 sa za slovo „spôsobí“ vkladajú slová „alebo umožní ním riadenej alebo kontrolovanej osobe spôsobiť“.  

99. § 263 sa vypúšťa.

100. V § 265 ods.1 sa za slovo „Kto“ vkladajú slová „v úmysle zadovážiť sebe alebo inému neoprávnenú výhodu alebo prospech“.

101. V § 266 ods. 2 písm. c) sa slová „verejnej súťaže“ nahrádzajú slovami „verejného obstarávania“.

102. V § 272 ods. 1 sa slová  „tri roky“ nahrádzajú slovami „jeden rok až päť rokov “.

103. V § 272 ods. 2 sa slová  „jeden rok až päť rokov“ nahrádzajú slovami „tri roky až desať rokov “.

104. V § 274 ods.1 sa za slovo „vyrobí“ vkladajú slová „alebo prechováva“.

105. V § 277 ods. 3 sa slová „ak činom uvedeným v odseku 1 spôsobí značnú škodu“ nahrádzajú slovami „ak čin uvedený v odseku 1 spácha v značnom rozsahu“.

106.  V § 283 odsek 2 písmeno d) znie:
 „d) verejne.“  

107. Nadpis v § 297 znie: „Založenie, zosnovanie a podporovanie teroristickej skupiny alebo jej člena“.

108. V § 297 sa za slová  „alebo ju“ vkladajú slová „alebo jej člena“ a za čiarku za slovom „podporuje“ sa vkladajú slová „alebo sa o také členstvo, činnosť alebo podporu pokúsi alebo má na nich účasť,“

109. V § 300 ods.1 sa slová „prírodných zdrojov minerálnych stolových vôd“ nahrádzajú slovami „prírodných minerálnych zdrojov“.

110. V § 300 ods.3 písmeno b) znie:
„b) v chránenom území vrátane ochranného pásma prírodných liečivých zdrojov a prírodných minerálnych zdrojov.“. 

111. V § 301 ods.1 sa slová „prírodných zdrojov minerálnych stolových vôd“ nahrádzajú slovami „prírodných minerálnych zdrojov“.

112. V § 301 ods.2 sa slová „prírodných zdrojov minerálnych stolových vôd“ nahrádzajú slovami „prírodných minerálnych zdrojov“. 

113. Nadpis v § 305 znie: 
„§ 305
Porušovanie ochrany, rastlín, živočíchov, jaskýň a ich výplní“

114. V § 305 ods. 1  písmeno b) znie: 
„b) usmrtí, zraní, chytí, odchytí, premiestni alebo nájde a neoznámi chráneného živočícha alebo poškodí alebo zničí jeho biotop alebo obydlie.“

115. V § 305 odsek 2 písmeno b) znie: 
„b) pestuje, chová, spracúva, prepravuje, dováža alebo vyváža chránenú rastlinu alebo chráneného živočícha alebo s nimi obchoduje alebo ich inak scudzí,“.

116. V § 305 ods. 2 písm. c) sa vypúšťa slovo „zámerne“.

117. V  § 305 sa odsek 2 dopĺňa písmenom d), ktoré znie:
„d) poškodí alebo zničí výplň jaskyne, alebo prechováva, získa pre seba alebo pre iného chránené výplne jaskýň.“

118. V § 305 sa odsek 4 dopĺňa  písmenom d), ktoré znie:  
„d) hromadne účinným alebo zavrhnutiahodným spôsobom.“.

119. Nadpis v § 309 znie: 
„§ 309
Únik geneticky modifikovaných organizmov“
        
120. V § 312 ods. 1 sa slová „desať rokov až dvanásť rokov“ nahrádzajú slovami „desať rokov až pätnásť rokov“.

121. V § 327 ods.1 sa za slovo „právomoci“ vkladá čiarka a slová „čo aj“ a za slovo „nedbanlivosti“ sa vkladá čiarka.

122. V 331 ods. 1 sa slová „člen zahraničného parlamentného zhromaždenia“ nahrádzajú slovami „verejný činiteľ, zahraničný verejný činiteľ, rozhodca, rozhodca cudzieho štátu, porotca cudzieho štátu alebo poslanec obecného a regionálneho zastupiteľstva cudzieho štátu alebo ako člen medzinárodného alebo nadnárodného parlamentného zhromaždenia medzinárodnej alebo nadnárodnej organizácie“.
 
123.   V § 332 ods. 1 sa slová „úplatok alebo ho sľúbi“ nahrádzajú čiarkou a slovami „ponúkne alebo sľúbi úplatok“ a za slová „poskytne alebo sľúbi“ sa nahrádzajú slovami „poskytne, ponúkne alebo sľúbi“.
    
124. V 335 ods. 1 sa slová „členovi zahraničného parlamentného“ nahrádza slovami „verejnému činiteľovi, zahraničnému verejnému činiteľovi, rozhodcovi, rozhodcovi cudzieho štátu, porotcovi cudzieho štátu alebo poslancovi obecného a regionálneho zastupiteľstva cudzieho štátu alebo členovi medzinárodného alebo nadnárodného parlamentného zhromaždenia medzinárodnej alebo nadnárodnej organizácie“.

125.  V § 336 ods.1 sa slová „§ 328, § 329, § 330 alebo 331“ nahrádzajú slovami „§ 334 alebo § 335“.

126. V § 336 ods. 2 sa za slovo  „poskytne“ vkladá slovo „,ponúkne“ a slová „§ 332 alebo § 333 sa nahrádzajú slovami „§ 334 alebo § 335“.

127. Za § 336 sa vkladá § 336a, ktorý znie:

„§ 336a
Umožnenie podplácania

(1) Kto, čo aj z nedbanlivosti, v súvislosti s prevádzkou podniku poruší alebo nesplní povinnosť dohľadu alebo náležitej starostlivosti vyplývajúcu z jeho zamestnania, povolania, postavenia alebo funkcie v riadení alebo kontrole ním riadených alebo kontrolovaných osôb, a tým umožní spáchanie trestného činu podľa § 332 ním riadenou alebo kontrolovanou voči osobám uvedeným v § 335, potrestá sa odňatím slobody až na dva roky.
(2) Odňatím slobody na jeden rok až tri roky sa páchateľ potrestá, ak spácha čin uvedeného v odseku 1 a tým umožní riadenej alebo kontrolovanej osobe spáchať čin uvedený v § 332 závažnejším spôsobom konania.
(3) Odňatím slobody na jeden rok až päť rokov sa páchateľ potrestá, ak spácha čin uvedený v odseku 1 a tým umožní riadenej alebo kontrolovanej osobe spáchať čin uvedený v § 332 vo veľkom rozsahu.“   

128. V § 352 ods. 6 sa vypúšťajú slová „ako člen nebezpečného zoskupenia“ a na konci vety sa pripájajú písmená a) a b), ktoré znejú: 
„a ) z osobitného motívu, alebo
b) ako člen nebezpečného zoskupenia.“.
 
129. Nadpis v  § 359  znie:
„§ 359
Násilie proti skupine obyvateľov“

130.  V § 359 ods. 2 sa vkladá nové písmeno a), ktoré znie:  
„a) z osobitného motívu,“.

Doterajšie písmená a) a b) sa označujú ako písmená b) a c).

131. V § 364 odsek 1 znie : 
„(1) Kto sa dopustí slovne alebo fyzicky, verejne alebo na mieste verejnosti prístupnom  hrubej neslušnosti alebo výtržnosti najmä tým, že 
a)	napadne iného,
b)	hanobí historickú alebo kultúrnu pamiatku,
c)	hrubým spôsobom ruší zhromaždenie občanov alebo priebeh športového podujatia, alebo
d)	vyvoláva verejné pohoršenie vykonávaním pohlavného styku alebo vykonávaním sexuálneho exhibicionizmu alebo iných patologických sexuálnych praktík na takom mieste, 
potrestá sa odňatím slobody až na dva roky.“.  
 
132. V § 367 ods.1 sa za slovo „získa“ vkladajú slová „zadováži, poskytne“.

133.  V § 368 ods.1 sa za slová „na takejto výrobe“ vkladajú slová „alebo kto za takým účelom navrhuje dieťaťu mladšiemu ako 15 rokov osobné stretnutie a pokúsi sa o také stretnutie“.

134. V § 369 ods.1 sa vypúšťa slovo „inak“, za slovo „sprístupňuje“ sa vkladajú slová „dováža, vyváža, ponúka, predáva, uvádza do obehu, robí prístupnou, zasiela“.  

135. V § 372 ods.1 písm. a) sa za slovo „prenecháva“ vkladajú slová „robí prístupnou, sprístupňuje, zadovažuje, zasiela“  

136. V § 373 ods. 2 v písm. d) sa vypúšťajú slová „v podnikaní“. 

137. V  § 377 odsek 1 znie :
„(1) Kto poruší dôvernosť neverejne predneseného slova alebo iného prejavu osobnej povahy iného tým, že ho zachytí záznamovým zariadením a takto zhotovený záznam sprístupní inej osobe alebo ho iným spôsobom odporujúcim zákonu použije  a inému tým spôsobí vážnu ujmu na právach, potrestá sa odňatím slobody až na dva roky.“.

138. V 378 ods. 1 písm. b) sa vypúšťa slovo „zvlášť“ a slovo „a“ sa nahrádza slovom „alebo“. 

139. V § 378 ods. 1 sa slová  „jeden rok“ nahrádzajú slovami „dva roky“.

140. Nadpis desiatej hlavy druhej časti znie:  	

„DESIATA HLAVA

TRESTNÉ ČINY PROTI BRANNOSTI A PROTI OBRANE VLASTI“

141. V desiatej hlave druhej časti nadpis prvého dielu znie: 

„Prvý diel

Trestné činy proti brannosti“

142. § 379 až 381 vrátane nadpisov znejú:

§ 379
Marenie spôsobilosti na službu 

	Kto seba alebo iného urobí trvalo alebo dočasne nespôsobilým alebo menej spôsobilým na plnenie brannej povinnosti za krízovej situácie, potrestá sa odňatím slobody na tri až desať rokov. 

§ 380
Odmietnutie brannej povinnosti

	Kto v úmysle nesplniť brannú povinnosť, odmietne sa za vojny alebo vojnového stavu podrobiť odvodu alebo odmietne vykonať mimoriadnu službu alebo alternatívnu službu, potrestá sa odňatím slobody na päť až desať rokov. 

§ 381
Obchádzanie brannej povinnosti

	Kto sa dopustí machinácií v úmysle, aby sa za krízovej situácie sám alebo iný vyhol celkom alebo sčasti plneniu brannej povinnosti alebo dosiahol úľavy v plnení brannej povinnosti, potrestá sa odňatím slobody na jeden až päť rokov. 

143. V desiatej hlave druhej časti sa vypúšťa druhý diel.

Doterajší tretí diel a štvrtý diel v desiatej hlave druhej časti sa označujú ako druhý diel a tretí diel.

144. V desiatej hlave druhej časti sa vypúšťa označenie druhého dielu vrátane nadpisu.

145. Nadpis nad § 386 znie:
„§ 386
Nenastúpenie služby“

146.  § 386 a 387 znejú:

„§ 386

	(1) Kto z nedbanlivosti nenastúpi mimoriadnu službu  do 24 hodín po uplynutí lehoty určenej v povolávacom rozkaze, potrestá sa odňatím slobody na šesť mesiacov až tri roky. 
	(2) Rovnako ako v odseku 1 sa potrestá, kto sa do 15 dní od vyhlásenia mobilizácie ozbrojených síl, čo aj z nedbanlivosti, nevráti na územie Slovenskej republiky a nenastúpi výkon mimoriadnej služby. 
	(3) Kto nenastúpi mimoriadnu službu, potrestá sa odňatím slobody na päť až desať rokov. 

§ 387

	(1) Kto z nedbanlivosti nenastúpi alternatívnu službu do 24 hodín po uplynutí lehoty určenej v povolávacom rozkaze, potrestá sa odňatím slobody až na dva roky.
	(2) Kto nenastúpi alternatívnu službu, potrestá sa odňatím slobody na jeden rok až päť rokov.

147.  § 388 sa vypúšťa.

148. § 389 vrátane nadpisu znie:
„§ 389
Porušovanie osobných a vecných povinností

	Kto po vyhlásení mobilizácie ozbrojených síl, počas vojny alebo vojnového stavu nesplní osobnú povinnosť alebo povinnosť poskytnúť pre potreby ozbrojených síl vecné prostriedky alebo ubytovanie a tým závažne ohrozí záujmy obrany vlasti, potrestá sa odňatím slobody na dva roky až osem rokov.“ 

149. V desiatej hlave druhej časti sa tretí diel vrátane nadpisu označuje ako druhý diel.

150. V § 390 sa slová „jeden rok“ nahrádzajú slovami „päť rokov“.

151. V § 397 ods. 2 sa vypúšťa písmeno c).

Doterajšie písmená d) a e) sa označujú ako písmená c) a d).

152. V § 398 odsek 1 znie:
„(1) Kto násilím alebo hrozbou bezprostredného násilia urazí vojaka rovnakej hodnosti
a)	a ublíži mu na zdraví, 
b)	v čase, keď on sám alebo urazený vojak vykonáva službu,
c)	so zbraňou alebo najmenej s dvoma osobami,
d)	ako príslušník ozbrojených síl vyslaných mimo územia Slovenskej republiky, 
potrestá sa odňatím slobody na šesť mesiacov až päť rokov.“.

153. V § 398  sa vypúšťa odsek 2.

Doterajší odsek 3 sa označuje ako odsek 2.

154. Za § 398 sa vkladá § 398a, ktorý vrátane nadpisu znie:

„§ 398a
Násilie voči vojenskej stráži a vojenskej polícii

(1) Kto násilím alebo hrozbou bezprostredného násilia urazí člena vojenskej stráže alebo príslušníka vojenskej polície
a)	v úmysle pôsobiť na výkon jeho vojenských  povinností alebo
b)	pre výkon jeho vojenských povinností,
potrestá sa odňatím slobody na jeden rok až päť rokov.
(2) Odňatím slobody na tri až desať rokov sa páchateľ potrestá, ak spácha čin uvedený v odseku 1
a)	a spôsobí ním ťažkú ujmu na zdraví,
b)	so zbraňou,
c)	najmenej s dvoma osobami alebo
d)	ako príslušník ozbrojených síl vyslaných mimo územia Slovenskej republiky.
(3) Odňatím slobody na desať rokov až dvadsať rokov sa páchateľ potrestá, ak spácha čin uvedený v odseku 1
a)	a spôsobí ním smrť alebo
b)	za krízovej situácie.“.

155. V § 416 sa vypúšťa odsek 2 a súčasne sa zrušuje označenie odseku 1. 

156. Nadpis v § 419 znie: 
„§ 419
Terorizmus a jeho podpora“.
			
157. V § 419 sa za odsek 1 vkladá nový odsek 2, ktorý znie:
„(2) Rovnako ako v odseku 1 sa potrestá , kto 
a)	zhromažďuje alebo poskytuje finančné alebo iné prostriedky sám alebo prostredníctvom inej osoby, čo aj len čiastočne na účel ich použitia alebo umožnenia ich použitia na spáchanie činu uvedeného v odseku 1,  
b)	poskytuje znalosti metód alebo techník na výrobu alebo použitie výbušných, jadrových, biologických alebo chemických zbraní alebo iných podobne škodlivých alebo nebezpečných látok na účel spáchania činu uvedeného v odseku 1 alebo sa o také poskytnutie pokúsi alebo má na ňom účasť
c)	verejne podnecuje na spáchanie trestného činu uvedeného v odseku 1 spôsobom obhajujúcim alebo ospravedlňujúcim spáchanie takého činu pre prípad jeho spáchania a spôsobí tak nebezpečenstvo jeho spáchania, alebo má na ňom účasť,
d)	požiada iného, aby spáchal alebo mal účasť na spáchaní činu uvedeného v odseku 1 alebo sa o také požiadanie pokúsi alebo má na ňom účasť, alebo
e)	plánuje spáchanie činu uvedeného v odseku 1 v úmysle spáchať alebo umožniť jeho spáchanie.“.

Doterajší odsek 2 sa označuje ako 3.

158.  § 419 sa dopĺňa odsekom 4, ktorý znie:
„(4) Trestom odňatia slobody na doživotie sa páchateľ potrestá, ak spácha čin uvedený v odseku 2 písmeno a) a tým umožní použitie ním zhromaždených alebo poskytnutých finančných alebo iných prostriedkov na spáchanie alebo pokus činu uvedeného v odseku 1 alebo ich takým spôsobom sám použije alebo ak spácha čin uvedený v odseku 2 písmeno d) a tým umožní spáchanie alebo pokus činu uvedeného v odseku 1“.
 
159. V § 420 sa za slová  „verejnej moci“ vkladá čiarka a slová „z jeho podnetu alebo s jeho výslovným alebo tichým súhlasom“.

160. V § 422 sa vypúšťa odsek 2.

Súčasne sa zrušuje označenie odseku 1.

161. V § 424 odsek 1 znie: 
„(1) Kto sa vyhráža jednotlivcovi alebo skupine osôb pre ich príslušnosť k niektorej rase, národu, národnosti, farby pleti, etnickej skupine, pôvodu rodu alebo pre ich farbu pleti alebo pre náboženské vyznanie, ak je zámienkou pre predchádzajúce dôvody, spáchaním zločinu, obmedzovaním ich práv a slobôd alebo kto také obmedzenie vykonal alebo kto podnecuje k obmedzovaniu práv a slobôd niektorého národa, národnosti, rasy alebo etnickej skupiny, potrestá sa odňatím slobody až na tri roky.“.

162. V § 424 ods. 3 sa za písmenom a) vkladajú nové písmená b) a c), ktoré znejú:
„b) verejne,
c) z osobitného motívu“.

Doterajšie písmená b) a c) sa označujú ako písmená d) a e).

163. Za § 424 sa vkladajú  § 424a a § 424b, ktoré znejú:

„§ 424a
Podnecovanie, hanobenie a vyhrážanie osobám určiteľným rasou, farbou pleti, pôvodom rodu, národnosťou, národom, etnickou skupinou

(1) Kto verejne
a)	podnecuje k násiliu alebo nenávisti voči skupine osôb alebo jednotlivcovi určiteľným podľa rasy, farby pleti, pôvodu rodu, národa, národnosti, etnickej skupiny alebo náboženského vyznania, ak je zámienkou pre predchádzajúce dôvody určiteľnosti, alebo
b)	hanobí takú skupinu alebo jednotlivca alebo sa im vyhráža tým, že verejne ospravedlňuje čin považovaný článkami 6, 7 a 8 Rímskeho štatútu Medzinárodného trestného súdu za genocídium, zločin proti ľudskosti alebo vojnový zločin alebo čin považovaný článkom 6 Štatútu Medzinárodného vojenského súdneho dvora pripojeného k Dohode z 8.augusta 1945 o stíhaní a potrestaní hlavných vojnových zločincov Európskej Osi za zločin proti mieru, vojnový zločin alebo zločin proti ľudskosti, ak taký čin je spáchaný na takejto skupine osôb alebo jednotlivcovi alebo, ak bol páchateľ alebo účastník tohto činu odsúdený právoplatným rozsudkom medzinárodného súdu, ak nebol v predpísanom konaní zrušený, verejne popiera alebo vážne zľahčuje taký čin, ak je spáchaný na takej osobe alebo jednotlivcovi  alebo, 
c)	hanobí jednotlivca alebo skupinu osôb pre ich pre ich príslušnosť k niektorej rase, národu, národnosti, farby pleti, etnickej skupine, pôvodu rodu, pre ich farbu pleti alebo pre náboženské vyznanie, ak je zámienkou pre predchádzajúce dôvody,
potrestá sa odňatím slobody na tri roky.
	(2) Odňatím slobody na jeden rok až päť rokov sa páchateľ potrestá, ak spácha čin uvedený v odseku 1 z osobitného motívu.

§ 424b
Šírenie rasizmu, neznášanlivosti, ospravedlňovania, schvaľovania, popierania a vážneho zľahčovania genocídia a zločinov proti ľudskosti 

(1) Kto rozširuje, uvádza do obehu alebo robí verejne prístupnými písomnosti, zobrazenia alebo akékoľvek znázornenie myšlienok a teórií,
a)	ak obhajujú, podporujú alebo podnecujú nenávisť, násilie alebo nedôvodné odlišné zaobchádzanie voči skupine osôb alebo jednotlivcovi pre ich príslušnosť k niektorej rase, národu, národnosti, farby pleti, etnickej skupine, pôvodu rodu, alebo pre ich farbu pleti alebo pre náboženské vyznanie, ak je zámienkou pre predchádzajúce dôvody, alebo
b)	ak ospravedlňujú alebo schvaľujú čin považovaný článkom 6 Štatútu Medzinárodného vojenského súdneho dvora pripojeného k Dohode z 8.augusta 1945 o stíhaní a potrestaní hlavných vojnových zločincov Európskej Osi a príslušnými článkami štatútu iného medzinárodného trestného súdu zriadeného na základe medzinárodného práva, ktorého právomoc uznala Slovenská republika, za genocídium alebo zločin proti ľudskosti, ak bol páchateľ alebo účastník tohto činu odsúdený právoplatným rozsudkom medzinárodného súdu zriadeného na základe medzinárodného verejného práva, ktorého právomoc uznala Slovenská republika, ak takýto rozsudok nebol v predpísanom konaní zrušený, alebo ak taký čin takým spôsobom odsúdený popierajú alebo vážne zľahčujú, ak páchateľ rozširuje, uvádza do obehu alebo robí verejne prístupnými také písomnosti, zobrazenia alebo znázornenia myšlienok a teórií v úmysle podnecovať nenávisť, násilie alebo nedôvodné odlišné zaobchádzanie voči skupine osôb alebo jednotlivcovi pre ich príslušnosť k niektorej rase, národu, národnosti, farby pleti, etnickej skupine, pôvodu rodu, pre ich farbu pleti alebo pre náboženské vyznanie, ak je zámienkou pre predchádzajúce dôvody,
c)	potrestá sa odňatím slobody na tri roky.
(2) Odňatím slobody na jeden rok až päť rokov sa páchateľ potrestá, ak spácha čin uvedený v odseku 1
a)	verejne, alebo
b)	z osobitného motívu.“.

164. V § 437 sa vypúšťajú odseky 2, 3 a 4.

Doterajšie odseky 5 a 6 sa označujú ako odseky 2 a 3.

165. V § 437 ods.3 sa slová „ods.8“ nahrádzajú slovami „ods.9“.

166. V prílohe sa vypúšťa bod 9.

Doterajšie body 10 až 12 sa označujú ako body 9 až 11.

167. V prílohe sa dopĺňajú body 12 a 13, ktoré znejú:
„12. Rámcové rozhodnutie Rady 2005/212/SVV z 24. februára 2005 o konfiškácii príjmov, nástrojov a majetku z trestnej činnosti (Ú.v. EÚ L 068, 15.3.2005). 
13. Rámcové rozhodnutie Rady 2005/222/SVV z 24. februára 2005 o útokoch na informačné systémy (Ú.v. EÚ L 069, 16.3.2005).“

Čl. II

Tento zákon nadobúda účinnosť 1. januára 2008.